Sklep X Ips 66/2008,enako tudi X Ips 80/2008, X Ips 480/2008, X Ips 534/2008, X Ips 535/2008, X Ips 219/2008
Sodna praksa Vrhovnega sodišča, 2008-08-28

Sodba UPRS (zunanji oddelek v Novi Gorici) U 67/2006

revizija - dovoljenost - pomembno pravno vprašanje - pooblastilo ministra - obnova carinskega postopka - zavrženje revizije

Pomembnost pravnega vprašanja je po dikciji ZUS-1 treba presojati glede na vsebino zadeve. Za pomembno pravno vprašanje glede na vsebino zadeve gre, če je mogoče od njegove rešitve pričakovati razvoj prava preko sodne prakse glede takega vprašanja, če bi bilo pomembno za zagotovitev pravne varnosti ali za enotno uporabo prava na področju, na katerega se nanaša vsebina zadeve.

Zoper pravnomočno sodbo prvostopenjskega sodišča je revidentka dne 4. 2. 2008 po odvetniku vložila revizijo. Njeno dovoljenost utemeljuje z 2. točko drugega odstavka 83. člena Zakona o upravnem sporu (ZUS-1; Uradni list RS, št. 105/06 in 26/07 – sklep US).

S pravnomočno sodbo, ki jo tožeča stranka izpodbija z revizijo, je prvostopenjsko sodišče na podlagi 1. odstavka 63. člena ZUS-1 zavrnilo tožbe revidentke zoper odločbe Ministrstva za finance RS, vse z dne 27.12.2005, v zvezi z odločbami Carinskega urada Sežana, vse z dne 28. 5. 2003, s katerimi je prvostopenjski carinski organ ustavil postopke naknadnega obračuna uvoznih dajatev, ki so bili revidentki obračunani v navedenih zadevah (točka 1 izreka) in revidentki po uradni dolžnosti vrnil dajatve, ki jih je vplačala na podlagi odločb, izdanih v navedenih zadevah dne 28.10.1996 in dne 8.11.1996 (točka 2 izreka).

Po 2. odstavku 83. člena ZUS-1 je revizija dovoljena, če je podan eden od pogojev za njeno dovolitev, pri čemer je po ustaljeni upravno-sodni praksi vrhovnega sodišča tako trditveno kot dokazno breme o obstoju pogojev za dovolitev revizije na strani revidenta, saj revizije po uradni dolžnosti ni mogoče dovoliti oziroma uvesti. To stališče je potrdilo tudi Ustavno sodišče RS v sklepu Up-858/08 z dne 3.6.2008 (Uradni list RS, št. 62/08).

Po 2. točki 2. odstavka 83. člena je revizija dovoljena, če gre po vsebini zadeve za odločitev o pomembnem pravnem vprašanju, ali če odločba sodišča prve stopnje odstopa od sodne prakse vrhovnega sodišča glede pravnega vprašanja, ki je bistveno za odločitev, ali če v sodni praksi sodišča prve stopnje o tem pravnem vprašanju ni enotnosti, vrhovno sodišče pa o tem še ni odločalo. Revidentka kot pomembno pravno vprašanje izpostavlja problem, da je državna podsekretarka A.A. podpisala odločbo druge stopnje s pooblastilom ministra za finance B.B z dne 10.1.2003, ki pa v času odločanja v carinskem postopku na drugi stopnji ni bil več minister. Nova vlada Republike Slovenije je zaprisegla dne 3.12.2004 in je bil obenem imenovan nov minister za finance C.C. Meni, da pooblastilo državne podsekretarke ne izhaja iz zakona, temveč od osebe. Zakon o splošnem upravnem postopku (ZUP; Uradni list RS, št. 80/99 in 70/00) v členih od 28 do 32 pooblašča zgolj predstojnika organa.

Pomembnost pravnega vprašanja je po dikciji 2. točke 2. odstavka 83. člena ZUS-1 treba presojati glede na vsebino zadeve. Za pomembno pravno vprašanje glede na vsebino zadeve gre, če je mogoče od njegove rešitve pričakovati razvoj prava preko sodne prakse glede takega vprašanja, če bi bilo to pomembno za zagotovitev pravne varnosti ali za enotno uporabo prava na področju, na katerega se nanaša vsebina zadeve.

V obravnavanem primeru je vsebina zadeve vprašanje upravičenosti carinskega dolžnika do povračila obresti od dneva vplačila carine do dneva vračila plačanega carinskega dolga, ko je prvostopenjski carinski organ carinskemu dolžniku le-tega povrnil na podlagi 2. odstavka 158. člena Carinskega zakona (CZ; Uradni list RS, št. 1/95 in 28/95) in upravičenost carinskega dolžnika do povračila stroškov postopka, nastalih v upravnem postopku. Vprašanje, ki ga tožeča stranka izpostavlja kot pomembno pravno vprašanje (pooblastilo državne podsekretarke), zato ni pomembno pravno vprašanje po vsebini te zadeve. Vprašanje pooblastila državne podsekretarke tožeča stranka navaja zgolj kot razlog za dovoljenost revizije in je glede na vsebino zadeve in revizijske ugovore zgolj stransko vprašanje v tej zadevi. Poleg tega je sodna praksa prvostopenjskega sodišča v zvezi s tem vprašanjem enotna (opr. št. U 1533/2005 z dne 6.11.2006, opr. št. U 469/2005 z dne 25.9.2006, opr. št. U 2001/2005 z dne 16.4.2007, opr. št. U 1199/2006 z dne 18.06.2007 in druge), kar kaže na jasen pravni položaj, in glede na to od odločitve vrhovnega sodišča glede tega vprašanja ni mogoče pričakovati razvoja prava oziroma poenotenja sodne prakse. Vrhovno sodišče pa se glede tega stranskega vprašanja v celoti strinja s stališčem prvostopenjskega sodišča.

Ker torej vprašanje, ki ga revidentka izpostavlja kot pomembno pravno vprašanje, ni vprašanje, ki bi bilo pomembno za odločitev o vsebini zadeve, torej ni pomembno pravno vprašanje v smislu 2. točke 2. odstavka 83. člena ZUS-1, po presoji vrhovnega sodišča ni izpolnjen zatrjevani pogoj za dovoljenost revizije. Zaradi navedenega je vrhovno sodišče revizijo kot nedovoljeno zavrglo na podlagi 89. člena ZUS-1.

Opr. št: X Ips 80/2008, ECLI:SI:VSRS:2008:X.IPS.80.2008

Opr. št: X Ips 480/2008, ECLI:SI:VSRS:2008:X.IPS.480.2008

Opr. št: X Ips 534/2008, ECLI:SI:VSRS:2008:X.IPS.534.2008

Opr. št: X Ips 535/2008, ECLI:SI:VSRS:2008:X.IPS.535.2008

Opr. št: X Ips 219/2008, ECLI:SI:VSRS:2008:X.IPS.219.2008

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep X Ips 535/2008, enako tudi X Ips 536/2008, X Ips 537/2008, X Ips 538/2008, X Ips 539/2008, X Ips 540/2008, X Ips 541/2008, X Ips 542/2008, X Ips 543/2008, X Ips 361/2008, X Ips 533/2008, X Ips 647/2007, X Ips 278/2008, X Ips 150/2008, X Ips 446/2008, X Ips 431/2008, X Ips 432/2008, X Ips 433/2008, X Ips 434/2008, X Ips 435/2008, X Ips 436/2008, X Ips 437/2008, X Ips 438/2008, X Ips 439/2008, X Ips 440/2008, X Ips 441/2008, X Ips 442/2008, X Ips 445/2008, X Ips 447/2008, X Ips 448/2008, X Ips 449/2008, X Ips 450/2008, X Ips 453/2008, X Ips 455/2008, X Ips 456/2008, X Ips 457/2008, X Ips 463/2008, X Ips 484/2008, X Ips 490/2008

Sklep X Ips 286/2008, enako tudi X Ips 374/2008, X Ips 375/2008, X Ips 376/2008, X Ips 377/2008, X Ips 429/2008, X Ips 430/2008, X Ips 428/2008, X Ips 418/2008, X Ips 419/2008, X Ips 422/2008, X Ips 421/2008, X Ips 420/2008, X Ips 385/2008, X Ips 414/2008, X Ips 415/2008, X Ips 416/2008, X Ips 417/2008, X Ips 426/2008, X Ips 425/2008, X Ips 424/2008, X Ips 423/2008, X Ips 427/2008, X Ips 287/2008, X Ips 317/2008, X Ips 316/2008, X Ips 315/2008, X Ips 300/2008, X Ips 299/2008, X Ips 296/2008, X Ips 290/2008, X Ips 289/2008, X Ips 288/2008, X Ips 297/2008, X Ips 298/2008, X Ips 280/2008, X Ips 281/2008, X Ips 279/2008, X Ips 410/2008, X Ips 403/2008, X Ips 485/2008